Birmada dinga oid bahsli qonun qabul qilinishi mumkin
2012-yildan beri Myanmada musulmonlar va buddistlar o'rtasida ro'y bergan zo'ravonliklarda 240 dan ortiq odam halok bo'lgan.
Prezident Teyn Seyn hukumati tayyorlagan qonun odamlardan yangi dinga o'tishdan oldin hukumat ruxsatini olishni talab qiladi. Shuningdek, etnik ozchilik yashovchi hududlar ustidan aholi sonini nazorat qilish bo'yicha yangi qoidalar, masalan, bir oila uchun farzand sonini bir donaga cheklash kabi tartiblar joriy etilishi mumkin. Birdamlik va demokratiya partiyasidan parlamentga saylangan Xat Xteynning aytishicha, hozir bunday qonunlarni qabul qilishning mavridi emas. "Menimcha, hozirgi paytda bunday qonunga hojat yo'q. Ayniqsa, ozodlik va erkinlikka endi ruxsat berilgan bir paytda. U ko'plab tushunmovchilik va qiyinchiliklarga sabab bo'lishidan xavotirdaman", - deydi u. O'tgan yili hukumat nikoh, dinni o'zgartirish, ko'p xotinlilik hamda aholi sonini nazorat qilish bo'yicha to'rtta diniy qonunni taqdim etdi. Huquq faollari e'tiroziga ko'ra, bu choralar din erkinligi va ayollar huquqi bo'yicha xalqaro qonun talablariga zid keladi. Ammo qonunlarni yoqlab milliondan ortiq imzo to'plagan buddist ruhoniylar fikriga ko'ra, diniy zo'ravonlikning oldini olish hamda mamlakatda musulmonlar sonining ko'payishini to'xtatish uchun bu zarur. 2012-yildan beri Birmada musulmonlar va buddistlar o'rtasida ro'y bergan zo'ravonliklarda 240 dan ortiq odam halok bo'lib, 140 mingdan ortiq aholi o'z uyini tashlab ketgan. Zarar ko'rganlarning aksariyati g'arbiy Rakxayn shtatida yashovchi Roxinja musulmonlaridir. Hukumat ularni etnik ozchilik sifatida rasman tan olmay, mamlakatga noqonuniy kirib kelgan bengalliklar deb ataydi.